ښځینه فعاله نسرین حمیدي وايي، طالبان هڅه کوي چې ښځې په زنداني کولو، شکنجو او ځپلو سره مجبورې کړي چې له خپلو حقونو تېرې شي، خو نوموړې زیاتوي چې ښځې به د خپلو حقونو د ترلاسه کولو په خاطر مبارزې ته دوام ورکړي۔

هغې وویل: "له بده مرغه دا وضعیت د ښځو په روحیې منفي اغېز کوي، خو بیا هم ښځې غلې نه کېني او د خپلو برحقو غوښتنو لپاره به مبارزې ته دوام ورکړي۔"

د دغو فعالانو او معترضانو په وینا، د منیژې صدیقي او ژولیا پارسي ترڅنګ دوه نورې معترضې مېرمنې ندا پرواني او پریسا ازاده هم د طالبانو په بند کې دي، خو بهادره کریمي د لیندۍ میاشتې په دوهمه نېټه په ضمانت خوشې شوه۔

دوی ازادي راډیو ته وویل چې طالبان باید ژر تر ژره ټولې معترضې ښځې خوشې کړي۔

د طالبانو حکومت تر اوسه د دغو فعالانو او معترضانو نیول تایید یا رد کړي نه دي، د طالبانو د حکومت ویاند ذبیح الله مجاهد هم په دې اړه د ازادي راډیو پوښتنې ځواب نه کړې۔

طالبانو تر بیا واکمنېدو وروسته پر ښځو ډېر بندیزونه ولګول، د دغو بندیزونه پر ضد یې د ښځو اعتراضونه وځپل او ځینې معترضانې یې زنداني هم کړې